Προτάσεις του γενικού εισαγγελέα Tizzano της 22ας Φεβρουαρίου 2001. - CBA Computer Handels- und Beteiligungs GmbH, πρώην VOBIS Microcomputer AG κατά Hauptzollamt Aachen. - Αίτηση για την έκδοση προδικαστικής αποφάσεως: Finanzgericht Düsseldorf - Γερμανία. - Κοινό Δασμολόγιο - Δασμολογικές κλάσεις - Δασμολογική κατάταξη "καρτών ήχου" για ηλεκτρονικούς υπολογιστές - Κατάταξη στη Συνδυασμένη Ονοματολογία - Κύρος των κανονισμών (ΕΚ) 1153/97 και 2086/97. - Υπόθεση C-479/99.



Συλλογή της Νομολογίας του Δικαστηρίου 2001 σελίδα I-04391



Προτάσεις του γενικού εισαγγελέα

Εισαγωγή

1. Με διάταξη της 8ης Δεκεμβρίου 1999 το Finanzgericht Düsseldorf (Γερμανία) υπέβαλε στο Δικαστήριο δύο προδικαστικά ερωτήματα ως προς τη Συνδυασμένη Ονοματολογία του Κοινού Δασμολογίου (στο εξής: ΣΟ). Με το πρώτο ερώτημα ερωτά αν οι κάρτες ήχου που προορίζονται για τις αυτόματες μηχανές επεξεργασίας πληροφοριών υπάγονται στις κλάσεις 8471, 8473 ή 8543 ΣΟ. Με το δεύτερο ερώτημα, στην περίπτωση που οι εν λόγω κάρτες κατατάσσονται στην κλάση 8543 ΣΟ, ερωτά αν είναι έγκυροι οι κανονισμοί (EK) 1153/97 και 2086/97 της Επιτροπής (στο εξής, αντιστοίχως, κανονισμός 1153/97 και κανονισμός 2086/97), με τους οποίους πραγματοποιήθηκε η κατάταξη αυτή.

2. Κατ' αρχάς, πρέπει να διευκρινιστεί ότι οι κάρτες ήχου είναι τυπωμένα κυκλώματα με ενεργητικά και παθητικά ηλεκτρονικά στοιχεία, των οποίων η έχουσα πολλαπλές ηλεκτρικές απολήξεις πλευρά συνδέεται με την προς τούτο προβλεπομένη υποδοχή της κεντρικής κάρτας της αυτόματης μηχανής επεξεργασίας πληροφοριών [στο εξής: μηχανή ADP (automatic data-processing) ή ηλεκτρονικός υπολογιστής]. Οι κάρτες αυτές χρησιμεύουν, αφενός, για τη μετατροπή των ήχων που έχουν καταγραφεί ως ψηφιακά δεδομένα διά της χρήσεως συγκεκριμένου λογισμικού σε αναλογικό σήμα, έτσι ώστε να μπορούν να ακουστούν, και, αφετέρου, για τη μετατροπή αναλογικών σημάτων σε ψηφιακά δεδομένα για να καθίσταται δυνατή η επεξεργασία και η αποθήκευση των εν λόγω δεδομένων.

Το συναφές νομικό πλαίσιο

3. Ο κανονισμός (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το Κοινό Δασμολόγιο (στο εξής: κανονισμός 2658/87) , θέσπισε ονοματολογία των εμπορευμάτων, αποκαλουμένη Συνδυασμένη Ονοματολογία, προκειμένου να ικανονοιούνται ταυτόχρονα οι απαιτήσεις του Κοινού Δασμολογίου και των στατιστικών του εξωτερικού εμπορίου της Κοινότητας. Η ΣΟ βασίζεται στο εναρμονισμένο σύστημα σε παγκόσμιο επίπεδο της κωδικοποιήσεως των εμπορευμάτων, το οποίο επεξεργάστηκε το Συμβούλιο τελωνειακής συνεργασίας στο πλαίσιο του παγκόσμιου οργανισμού τελωνείων (ΟΤ) (στο εξής: ΕΣ) .

4. Η κλάση 8471 ΣΟ, που προβλέπεται στο κεφάλαιο 84 του παραρτήματος Ι του εν λόγω κανονισμού, αφορά τις «αυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού».

5. Κατόπιν της ενάρξεως της ισχύος, στις 13 Δεκεμβρίου 1996, της συμφωνίας για το εμπόριο προϊόντων της τεχνολογίας πληροφοριών (ΣΤ), που συνήφθη υπό την αιγίδα που αγκόσμιου Οργανισμού Εμπορίου , η Επιτροπή εξέδωσε τον κανονισμό 1153/97 εισάγοντας με αυτόν, μεταξύ άλλων, την κλάση 8471 80 ΣΟ σχετικά με τις «άλλες μονάδες αυτομάτων μηχανών επεξεργασίας πληροφοριών» καθώς και τη νέα διάκριση 8471 80 90 ΣΟ που αφορά «άλλες» μονάδες διαφορετικές από τις περιφερειακές μονάδες (οι οποίες, αντιθέτως, αποτελούν αντικείμενο της διακρίσεως 8471 80 10 ΣΟ).

6. Η κλάση 8471 ΣΟ επίσης αποτελεί αντικείμενο της σημειώσεως 5 B του κεφαλαίου 84 της Συνδυασμένης Ονοματολογίας η οποία διευκρινίζει, πράγματι, πώς πρέπει να νοούνται οι «μονάδες» αυτομάτων μηχανών επεξεργασίας πληροφοριών για να περιλαμβάνονται στην εν λόγω κλάση. Καθόσον έχει ενδιαφέρον εν προκειμένω, σημειώνω ότι η σημείωση αυτή, όπως ίσχυε κατά τον χρόνο των πραγματικών περιστατικών που αποτελούν αντικείμενο της παρούσας διαφοράς, ανέφερε:

«Οι αυτόματες μηχανές επεξεργασίας πληροφοριών μπορεί να παρουσιάζονται με μορφή συστημάτων που περιλαμβάνουν ποικίλο αριθμό χωριστών μονάδων, που είναι τοποθετημένες η κάθε μία μέσα στο δικό της περίβλημα. Μπορεί να θεωρηθεί ότι αποτελεί μέρος του πλήρους συστήματος κάθε μονάδα που συγκεντρώνει ταυτόχρονα τις παρακάτω προϋποθέσεις:

α) που μπορεί να συνδεθεί με την κεντρική μονάδα επεξεργασίας είτε απευθείας είτε μέσω μιας ή περισσοτέρων άλλων μονάδων·

β) που είναι ειδικά κατασκευασμένη ως μέρος τέτοιου συστήματος (πρέπει, ιδίως, εφόσον δεν πρόκειται για μονάδα παροχής ηλεκτρικής ενέργειας, να μπορεί αυτή να δέχεται ή να παρέχει στοιχεία σε μορφή - κώδικα ή σημάτων - που να μπορεί να χρησιμοποιηθεί από το σύστημα).

Όταν παρουσιάζονται ξεχωριστά, οι μονάδες του είδους αυτού υπάγονται επίσης στην κλάση 8471.

Οι μηχανές που ενσωματώνουν αυτόματη μηχανή επεξεργασίας πληροφοριών ή που εργάζονται σε συνδυασμό με μια τέτοια μηχανή και εκτελούν ειδικό έργο αποκλείονται από την κλάση 8471. Οι μηχανές αυτές κατατάσσονται στην αντίστοιχη με το έργο αυτό κλάση ή, αν δεν υπάρχει, σε υπολειμματική κλάση».

7. Η σημείωση 5 B του κεφαλαίου 84 της Συνδυασμένης Ονοματολογίας, που προπαρατέθηκε, τροποποιήθηκε εκ των υστέρων με τον κανονισμό 2086/97. Το νέο κείμενο, καθόσον ενδιαφέρει εν προκειμένω, προβλέπει τα εξής:

«[...]

B. Οι αυτόματες μηχανές επεξεργασίας πληροφοριών μπορούν να είναι με τη μορφή συστημάτων που περιλαμβάνουν ποικίλο αριθμό διακριτών μονάδων. Με την επιφύλαξη των διαλαμβανομένων στην παράγραφο E κατωτέρω, μια μονάδα μπορεί να θεωρείται ότι αποτελεί μέρος του πλήρους συστήματος, εφόσον πληροί το σύνολο των ακόλουθων προϋποθέσεων:

α) ανήκει σε τύπο που χρησιμοποιείται αποκλειστικά ή κυρίως σε αυτόματο σύστημα κατεργασίας πληροφοριών·

β) μπορεί να συνδεθεί με την κεντρική μονάδα επεξεργασίας είτε κατ' ευθείαν, είτε μέσω μιας ή περισσοτέρων άλλων μονάδων· και

γ) μπορεί να δέχεται ή να παρέχει δεδομένα σε μορφή - κωδίκων ή σημάτων - που μπορούν να χρησιμοποιηθούν από το σύστημα.

[...]

E. Οι μηχανές που προορίζονται για μια ειδική λειτουργία διαφορετική από εκείνη της επεξεργασίας πληροφοριών και που φέρουν ενσωματωμένη ή εργάζονται σε συνδυασμό με αυτόματη μηχανή επεξεργασίας πληροφοριών, ταξινομούνται στην κλάση που αντιστοιχεί στη λειτουργία τους ή, αν δεν υπάρχει, σε μια υπολειπόμενη κλάση.»

8. άντοντε ως προς την κλάση 8471 ΣΟ, οι επεξηγηματικές σημειώσεις του ΕΣ, που υιοθετήθηκαν από το Συμβούλιο τελωνειακής συνεργασίας, διευκρινίζουν ότι, ως επεξεργασία πληροφοριών πρέπει να νοείται η θέση σε εφαρμογή των δεδομένων παντός είδους, σύμφωνα με διάφορες λογικές διαδικασίες και ένα ή περισσοτέρους συγκεκριμένους σκοπούς. άντως, αποκλείονται από αυτή την κλάση οι μηχανές, τα όργανα και τα μηχανήματα που φέρουν ενσωματωμένη μια αυτόματη μηχανή επεξεργασίας πληροφοριών ή εργάζονται σε συνδυασμό με μια τέτοια μηχανή και έχουν ίδια λειτουργία· αυτά κατατάσσονται στην κλάση που αντιστοιχεί στη λειτουργία αυτή .

9. Η κλάση 8473 ΣΟ, που περιλαμβάνεται στο κεφάλαιο 84 του παραρτήματος Ι του κανονισμού 2658/87, περιλαμβάνει τα «Μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 μέχρι 8472». Στο πλαίσιο της γενικής αυτής κλάσεως, ο ίδιος πάντα κανονισμός προβλέπει, επιπλέον, τη διάκριση 3473 30 00 ΣΟ σχετικά με τα «μέρη και εξαρτήματα των μηχανών της κλάσεως 8471». Επιπλέον, ο προπαρατεθείς κανονισμός 1153/97, προσέθεσε μια άλλη διάκριση 8473 30 10 ΣΟ σχετικά με τις «ηλεκτρονικές συναρμολογήσεις».

10. Το κεφάλαιο 85 του παραρτήματος Ι του κανονισμού 2658/87, με τη σειρά του, περιλαμβάνει την κλάση 8543 ΣΟ που αφορά τις «Μηχανές και συσκευές ηλεκτρικές που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο αυτό».

11. Έχει σημασία να σημειωθεί στη συνέχεια ότι ο κανονισμός 1153/97 προσέθεσε τη διάκριση 8543 89 79 ΣΟ σχετικά με τα «Συστήματα αναβάθμισης πολυμέσων για αυτόματες μηχανές επεξεργασίας πληροφοριών και τις κεντρικές τους μονάδες, συσκευασμένα για τη λιανική πώληση και που αποτελούνται τουλάχιστον από ηχεία και/ή μικρόφωνα και ηλεκτρονική συναρμολόγηση με την οποία καθίσταται δυνατή η επεξεργασία ηχητικών σημάτων (sound cards) από τις αυτόματες μηχανές επεξεργασίας πληροφοριών και από τις μονάδες τους».

12. Η διάκριση αυτή τροποποιήθηκε εν τέλει με τον κανονισμό 2086/97 που διεύρυνε τον αριθμό των προϊόντων που εμπίπτουν σ' αυτήν. Στο κείμενο του κανονισμού αυτού, σε ισχύ από την 1η Ιανουαρίου 1998, η προπαρατεθείσα διάκριση διατυπώθηκε, πράγματι, ως εξής: «Συσκευές με τις οποίες καθίσταται δυνατή η επεξεργασία ηχητικών σημάτων (sound cards) από τις αυτόματες μηχανές επεξεργασίας πληροφοριών και από τις μονάδες τους· συστήματα αναβάθμισης πολυμέσων για αυτόματες μηχανές επεξεργασίας πληροφοριών και τις κεντρικές τους μονάδες, συσκευασμένα για τη λιανική πώληση και που αποτελούνται τουλάχιστον από ηχεία και/ή μικρόφωνα και ηλεκτρονική συναρμολόγηση με την οποία καθίσταται δυνατή η επεξεργασία ηχητικών σημάτων (sound cards) από τις αυτόματες μηχανές επεξεργασίας πληροφοριών και από τις μονάδες τους». Με τον τρόπο αυτό, ο κανονισμός 2086/97 εισήγαγε στη διάκριση 8543 89 79 ΣΟ αυτές τις κάρτες ήχου που θα χαρακτήριζα «αυτόνομες», δηλαδή στερούμενες ηχείων και/ή μικροφώνου.

Τα πραγματικά περιστατικά και η διαδικασία

Η εθνική διαδικασία

13. Τον Ιούλιο 1997, η CBA Computer Handels- und Beteiligungs GmbH, πρώην VOBIS Microcomputer AG (στο εξής: CBA Computer), εισήγαγε κάρτες ήχου από την Ταϊβάν για να τις θέσει σε ελεύθερη κυκλοφορία στο κοινοτικό έδαφος.

14. Στη διασάφηση στην οποία προέβη με την ευκαιρία της εισαγωγής, η CBA Computer ανέφερε ότι οι εν λόγω κάρτες έπρεπε να καταταχθούν στη διάκριση 8543 ΣΟ, δηλαδή μεταξύ των «Μηχανών και συσκευών ηλεκτρικών που έχουν δική τους λειτουργία, που δεν κατονομάζονται ούτε περιλαμβάνονται αλλού στο κεφάλαιο αυτό». Συνεπώς, υπολόγισε δασμό της τάξεως του 3,8 % καταβάλλοντας συνολικό ποσό 352,49 DEM. Οι εισαγωγικοί δασμοί που υπολογίστηκαν από τη CBA Computer ελήφθησαν υπόψη στις 11 Αυγούστου 1997 από το Hauptzollamt Aachen (κεντρικό Τελωνείο του Άαχεν).

15. Στις 31 Ιουλίου 1997, η CBA Computer άσκησε διοικητική ένσταση κατά της διασαφήσεώς της, ισχυριζομένη ότι οι κάρτες ήχου που είχε εισαγάγει έπρεπε να έχουν καταταχθεί στη διάκριση 8473 30 10 ΣΟ με δασμό, συνεπώς, 2,5 %. έραν της προβολής των επιχειρημάτων για τα οποία θα μιλήσω πιο κάτω, η CBA Computer εμφάνισε προς στήριξη της απόψεως αυτής δεσμευτική δασμολογική απόφαση των δανικών τελωνειακών αρχών, της 13ης Ιανουαρίου 1995, η οποία κατέτασσε τις κάρτες ήχου ακριβώς στη διάκριση 8473 30 10.

16. Με απόφαση της 20ής Μα_ου 1998, το Hauptzollamt Aachen όχι μόνον απέρριψε τη διοικητική ένσταση, αλλά αποφάσισε ότι η CBA Computer έπρεπε να καταβάλει πρόσθετους δασμούς 111,29 DEM, εφόσον κατ' αυτό ο κανονισμός 2086/97, ο οποίος άρχισε εν τω μεταξύ να ισχύει, κατέτασσε τις κάρτες ήχου στη διάκριση 8543 89 90 ΣΟ και, ως τέτοιες, τους επέβαλε συντελεστή της τάξεως του 5 %. Κατά την άποψη του Hauptzollamt, πράγματι, παρ' όλον ότι άρχισε να ισχύει την 1η Ιανουαρίου 1998 και, επομένως, μετά την επέλευση των πραγματικών περιστατικών για τα οποία συζητάμε, ο κανονισμός αυτός είχε εφαρμογή επίσης στα εμπορεύματα που είχαν εισαχθεί πριν από την ημερομηνία αυτή, στο μέτρο που δεν τροποποιούσε τον κανονισμό 2658/87 αλλά περιοριζόταν να διευκρινίσει το γράμμα της κλάσεως 8543 ΣΟ που περιλαμβάνεται σ' αυτόν.

17. Στις 4 Ιουνίου 1998, η CBA Computer άσκησε προσφυγή κατά της αποφάσεως αυτής ενώπιον του Finanzgericht Düsseldorf. Στο στάδιο αυτό, μεταξύ άλλων, επικαλέστηκε ότι εν τω μεταξύ είχε δημοσιευθεί στον τομέα αυτόν απόφαση του Δικαστηρίου στην υπόθεση Techex από την οποία προέκυπτε, κατά την άποψη της CBA Computer, ότι οι κάρτες ήχου που αυτή εισήγε έπρεπε να καταταχθούν στη διάκριση 8471 80 90 ΣΟ ως «άλλες μονάδες αυτομάτων μηχανών επεξεργασίας πληροφοριών».

Τα προδικαστικά ερωτήματα

18. Εκτιμώντας ότι η διαφορά που του είχε υποβληθεί επικεντρωνόταν στην ερμηνεία των προπαρατεθεισών διατάξεων της ΣΟ, στις 8 Δεκεμβρίου 1999, το Finanzgericht Düsseldorf αποφάσισε να αναστείλει τη διαδικασία για να υποβάλει στο Δικαστήριο τα ακόλουθα προδικαστικά ερωτήματα:

«1) Έχει την έννοια η Συνδυασμένη Ονοματολογία, όπως διατυπώνεται στο παράρτημα Ι του κανονισμού (ΕΚ) 1153/97 της Επιτροπής, της 24ης Ιουνίου 1997, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη Δασμολογική και Στατιστική Ονοματολογία και το Κοινό Δασμολόγιο, ότι οι ηλεκτρονικές συναρμολογήσεις, με τις οποίες καθίσταται δυνατή η επεξεργασία ηχητικών σημάτων (κάρτες ήχου) από τις αυτόματες μηχανές επεξεργασίας πληροφοριών και από τις μονάδες τους, πρέπει να καταταγούν στην κλάση 8471, στην κλάση 8473 ή στην κλάση 8543;

2) Είναι έγκυροι οι κανονισμοί (ΕΚ) 1153/97 της Επιτροπής, της 24ης Ιουνίου 1997, και (ΕΚ) 2086/97 της Επιτροπής, της 4ης Νοεμβρίου 1997, που τροποποιούν το παράρτημα Ι του κανονισμού (ΕΟΚ) 2658/87 του Συμβουλίου για τη Δασμολογική και Στατιστική Ονοματολογία και το Κοινό Δασμολόγιο, καθόσον, σύμφωνα με αυτούς, οι αναφερόμενες στο πρώτο ερώτημα ηλεκτρονικές συναρμολογήσεις, με τις οποίες καθίσταται δυνατή η επεξεργασία ηχητικών σημάτων (Soundkarten), περιλαμβάνονται στην κλάση 8543 της Συνδυασμένης Ονοματολογίας;»

Η προηγούμενη νομολογία

19. ριν από την εξέταση των ερωτημάτων αυτών, πρέπει να υπομνησθεί ότι η παρούσα διαφορά εντάσσεται στο πλαίσιο ευρύτερης διαφοράς στον τομέα της δασμολογικής κατατάξεως ηλεκτρονικών συσκευών ή ηλεκτρονικών εξαρτημάτων και, ακριβέστερα, προϊόντων πληροφορικής. Σε πολλά ερωτήματα έχει ήδη πράγμαι δοθεί απάντηση από το Δικαστήριο ως προς ορισμένα από τα προϊόντα αυτά· ειδικότερα, καθόσον μας ενδιαφέρει εν προκειμένω, πρέπει να σημειωθούν ως ειδικά και σημαντικά προηγούμενα η προπαρατεθείσα απόφαση Techex και η πιο πρόσφατη απόφαση Peacock , με τις οποίες ερμηνεύθηκε η κατάταξη ΣΟ που αφορά, αντιστοίχως, τις κάρτες βίντεο «Vista Board» και τις κάρτες δικτύου.

20. Στην πρώτη από τις αναφερθείσες αποφάσεις, το Δικαστήριο έκρινε ότι η «Vista Board» συνιστά μονάδα προοριζόμενη να ενσωματωθεί σε αυτόματη μηχανή επεξεργασίας πληροφοριών· δεδομένου ότι η κάρτα αυτή δεν επιτελεί άλλη λειτουργία εκτός της επεξεργασίας πληροφοριών (εν προκειμένω, της επεξεργασίας εικόνων), το Δικαστήριο συνήγαγε ότι δεν μπορούν να θεωρηθούν ότι επιτελούν «ειδική λειτουργία» υπό την έννοια της σημειώσεως 5 B του κεφαλαίου 84 της Συνδυασμένης Ονοματολογίας και ότι, συνεπώς, πρέπει να υπαχθούν στην κλάση 8471 ΣΟ. Οι ίδιες αρχές αναπτύχθηκαν και διευκρινίστηκαν με την απόφαση Peacock, που δημοσιεύθηκε μεταξύ της ολοκληρώσεως της έγγραφης διαδικασίας της παρούσας δίκης και της επ' ακροατηρίου συζητήσεως.

Το πρώτο ερώτημα

Τα επιχειρήματα των διαδίκων

21. Με τις γραπτές παρατηρήσεις της, η CBA Computer υποστήριξε επίσης ότι οι κάρτες ήχου δεν έχουν ειδική λειτουργία υπό την έννοια της σημειώσεως 5 E του κεφαλαίου 84 της Συνδυασμένης Ονοματολογίας και πρέπει, επομένως, να κατατάσσονται στην κλάση 8471 80 90 ΣΟ, ως μονάδες αυτόματων μηχανών επεξεργασίας πληροφοριών. Κατά την προσφεύγουσα της κύριας δίκης, πράγματι, έπρεπε να εφαρμοσθούν και στην περίπτωση αυτή τα συμπεράσματα στα οποία κατέληξε το Δικαστήριο με την απόφαση Techex, δεδομένου ότι οι κάρτες ήχου μπορούν να χρησιμοποιηθούν μόνο μετά την είσοδό τους σε ηλεκτρονικό υπολογιστή για να επιτελέσουν μια λειτουργία που ουδόλως διαφοροποιείται από εκείνες των καρτών βίντεο· όπως και αυτές, πράγματι, επιτελούν τη λειτουργία της «επεξεργασίας δεδομένων», με τη μόνη διαφορά ότι οι πληροφορίες που τυγχάνουν επεξεργασίας συνίστανται για τις μεν σε εικόνες και για τις δε σε ήχους. Για τους λόγους αυτούς, συνεπώς, πρέπει και οι κάρτες ήχου να καταταχθούν στην κλάση 8471 ΣΟ.

22. Με τις γραπτές παρατηρήσεις της, η Επιτροπή αντέταξε ότι η κατάταξη των εν λόγω καρτών στην κλάση 8471 ΣΟ δεν είναι δυνατή στο μέτρο που αυτές δεν αναφέρονται στην εν λόγω κλάση. Επιπλέον, το κριτήριο της επεξεργασίας πληροφοριών, που επικαλείται η CBA Computer, δεν είναι καθεαυτό καθοριστικό για τους σκοπούς της κατατάξεως στην εν λόγω κλάση και επειδή οι κάρτες ήχου επιτελούν μια λειτουργία που δεν αντιστοιχεί, πάντοτε κατά την Επιτροπή, σε μια παραδοσιακή λειτουργία ενός ηλεκτρονικού υπολογιστή. Η λειτουργία τους προσομοιάζει μάλλον με εκείνη των γραμμοφώνων ψηφιακών δίσκων μουσικής, δηλαδή με εκείνη μιας συσκευής που μπορεί να καταταχθεί στην κλάση 8543. Τέλος, η δυνατότητα κατατάξεως στην κλάση 8473 ΣΟ πρέπει επίσης να αποκλεισθεί, λαμβάνοντας υπόψη το γεγονός ότι οι κάρτες ήχου δεν συνιστούν μέρος αυτόματης μηχανής επεξεργασίας δεδομένων, δεδομένου ότι αυτές δεν είναι απαραίτητες για τη λειτουργία της.

23. Κατά την Επιτροπή, οι κάρτες ήχου πρέπει, αντιθέτως, να κατατάσσονται στην κλάση 8543 ΣΟ, στην οποία υπάγονται, μεταξύ άλλων, οι συσκευές εγγραφής και αναπαραγωγής του ήχου. Επειδή οι κάρτες αυτές δεν μπορούν να καταταχθούν στα συστήματα αναβάθμισης πολυμέσων στη διάκριση 8543 89 79 ΣΟ, για τον λόγο ότι δεν έχουν ούτε μεγάφωνα ούτε μικρόφωνο, η Επιτροπή θεωρεί ότι πρέπει να καταταχθούν στη διάκριση 8543 89 ΣΟ («άλλες μηχανές και συσκευές: άλλες»), δηλαδή ως μέρη αυτομάτων μηχανών επεξεργασίας πληροφοριών με ειδική λειτουργία.

24. Εξάλλου, κατά την επ' ακροατηρίου συζήτηση, ενώ υπενθύμισε την εγκυρότητα των επιχειρημάτων αυτών, η Επιτροπή δέχθηκε ότι, κατά τη διάρκεια των τελευταίων μηνών, μετά την ολοκλήρωση της έγγραφης διαδικασίας, στον υπό εξέταση τομέα υπήρξαν εξελίξεις που κατευθύνονται μάλλον προς την άποψη της CBA Computer. Αναφέρεται, αφενός, στην προπαρατεθείσα απόφαση Peacock, και αφετέρου, στη συζήτηση στον συγκεκριμένο τομέα στο πλαίσιο του ΟΤ και της επιτροπής του για το εναρμονισμένο σύστημα.

25. Όσον αφορά την απόφαση Peacock, η Επιτροπή δεν απέκλεισε τη δυνατότητα εφαρμογής στις κάρτες ήχου της επιχειρηματολογίας που εξέθεσε το Δικαστήριο στο πλαίσιο της υποθέσεως αυτής ως προς τις κάρτες δικτύου, δεχομένη την ύπαρξη σοβαρών επιχειρημάτων υπέρ μιας κατατάξεως των καρτών ήχου στην κλάση 8471 ΣΟ. άντως, δεν εγκατέλειψε καθόλου τη θέση της, εξακολουθώντας να δέχεται ότι η κατάταξη των καρτών ήχου στην κλάση 8543 ΣΟ δικαιολογείται. Αυτό δε, κυρίως, βάσει του επιχειρήματος, που ήδη εξέθεσε στις γραπτές παρατηρήσεις, σύμφωνα με το οποίο ο ήχος, αντίθετα απ' ό,τι συμβαίνει με τις εικόνες, δεν αποτελεί ουσιώδη λειτουργία μιας αυτόματης μηχανής επεξεργασίας πληροφοριών: ένας ηλεκτρονικός υπολογιστής χωρίς κάρτα ήχου και χωρίς μεγάφωνα παραμένει πράγματι πάντοτε ηλεκτρονικός υπολογιστής, ενώ δεν θα μπορούσε να θεωρηθεί ως τέτοιος αν δεν είχε εικόνες και οθόνη.

26. Ως προς τις συζητήσεις στον ΟΤ, η Επιτροπή δέχθηκε την αλλαγή των τάσεων στο διεθνές επίπεδο ως προς το ζήτημα που αφορά την κατάταξη των καρτών ήχου. ράγματι, παρέθεσε μια στατιστική του ΟΕ που έφθανε μέχρι τον Ιούλιο 1999 για να αποδείξει ότι, έως την ημερομηνία εκείνη, μόνο τρεις χώρες, η Αυστραλία, η Νέα Ζηλανδία και οι Φιλιππίνες, κατέτασσαν τις κάρτες ήχου στη διάκριση 8471 80 ΣΟ, ενώ το μεγαλύτερο μέρος των άλλων κρατών τις κατέτασσε στη διάκριση 8543 89 ΣΟ. Μόνο τον Νοέμβριο του 2000 προέκυψε, από συζητήσεις και ψηφοφορίες που πραγματοποιήθηκαν κατά τη διάρκεια της εικοστής έκτης συνόδου της επιτροπής ΕΣ, υπερισχύουσα πλειοψηφία υπέρ της κατατάξεως των εν λόγω καρτών στη διάκριση 8471 80 ΣΟ.

Η ερμηνεία της Συνδυασμένης Ονοματολογίας

27. Μετά την ανακεφαλαίωση των απόψεων των διαδίκων, θα εκθέσω την άποψή μου επί του πρώτου ερωτήματος που υπέβαλε το εθνικό δικαστήριο, με βάση τη σχετική νομολογία του Δικαστηρίου.

28. Όπως είναι γνωστό, στη νομολογία αυτή κατ' επανάληψη επιβεβαιώθηκε ότι το αποφασιστικό κριτήριο για τη δασμολογική κατάταξη των εμπορευμάτων πρέπει να αναζητείται στα χαρακτηριστικά και τις αντικειμενικές ιδιότητες αυτών, όπως καθορίζονται στο γράμμα της κλάσεως του Κοινού Δασμολογίου και των σημειώσεων που αφορούν τα τμήματα ή τα κεφάλαια αυτού . Επομένως, και για τα εμπορεύματα που μας απασχολούν εν προκειμένω, οι λειτουργίες τις οποίες το εν λόγω προϊόν (η μονάδα) καθιστά δυνατό σε μια αυτόματη μηχανή επεξεργασίας πληροφοριών, στο σύνολό της, να πραγματοποιεί δεν είναι αποφασιστικής σημασίας.

29. Αυτό ισχύει, ειδικότερα, για τις κάρτες δικτύου. ράγματι, στο μέτρο όπου αυτές προορίζονται «αποκλειστικά για αυτόματες μηχανές επεξεργασίας πληροφοριών, συνδέονται άμεσα με αυτές και η λειτουργία τους συνίσταται στο να παρέχουν και να δέχονται δεδομένα υπό μορφή χρησιμοποιήσιμη από τις μηχανές αυτές» , μπορούν να συγκριθούν με κάθε άλλο μέσο διά του οποίου μια αυτόματη μηχανή επεξεργασίας πληροφοριών δέχεται ή παρέχει δεδομένα. Συνεπώς, δεν ασκούν «ειδικό έργο», δηλαδή έργο που θα μπορούσαν να επιτελέσουν κατά τρόπο αυτόνομο χωρίς τη βοήθεια τέτοιας μηχανής. Ακριβώς επί της βάσεως αυτής το Δικαστήριο μπόρεσε να συναγάγει, με την απόφαση Peacock, ότι η σημείωση 5 B του κεφαλαίου 84 της Συνδυασμένης Ονοματολογίας δεν αποκλείει την κατάταξη των καρτών δικτύου στη δασμολογική κλάση 8471 ΣΟ .

30. Για την τελική κατάταξη των εν λόγω καρτών, το Δικαστήριο διερωτήθηκε επομένως, στην ίδια απόφαση, αν έπρεπε οι κάρτες αυτές να θεωρηθούν «μονάδες» αυτόματου συστήματος επεξεργασίας πληροφοριών, που υπάγονται στη κλάση 8471 ΣΟ, ή «μέρη» ή «εξαρτήματα» των εν λόγω μηχανών, που υπάγονται εξ αυτού του λόγου στην κλάση 8473 ΣΟ. Για τον σκοπό αυτό, το Δικαστήριο εξήγησε ότι οι «μονάδες» που αναφέρονται στη σημείωση 5 B του κεφαλαίου 84 της Συνδυασμένης Ονοματολογίας πληρούν τις σχετικές προϋποθέσεις «καθόσον μπορούν να συνδεθούν με την κεντρική μονάδα και είναι ειδικά κατασκευασμένες ως μέρη αυτόματου συστήματος επεξεργασίας πληροφοριών» · το «μέρος», απεναντίας, ορίζεται ως κάτι του οποίου η παρουσία είναι απαραίτητη για τη λειτουργία δεδομένου συνόλου . Εφόσον οι κάρτες δικτύου εμφανίζονται υπό τη μορφή καρτών επεκτάσεως και μπορούν επίσης να έχουν άλλη μορφή, ιδίως τη μορφή αυτόνομης μονάδας, το Δικαστήριο μπόρεσε να καταλήξει στο ότι αυτές, όπως και οι κάρτες βίντεο, πρέπει να χαρακτηρίζονται «μονάδες» αυτόματων μηχανών επεξεργασίας πληροφοριών και, συνεπώς, να κατατάσσονται στην κλάση 8471 ΣΟ.

Η δυνατότητα εφαρμογής της κοινοτικής νομολογίας στη δασμολογική κατάταξη των καρτών ήχου

31. Μπορεί η νομολογία αυτή να χρησιμοποιηθεί και για την επίλυση του υποβληθέντος από το εθνικό δικαστήριο ερωτήματος σχετικά με τη δασμολογική κατάταξη των καρτών ήχου; Για να δοθεί απάντηση στο ερώτημα αυτό πρέπει να τεθεί το ερώτημα αν οι κάρτες ήχου εμφανίζουν τα τεχνικά και λειτουργικά χαρακτηριστικά που μπορούν να τις διαφοροποιήσουν από τις κάρτες βίντεο και τις κάρτες δικτύου, καθιστώντας αναγκαίο τον ορισμό άλλου κριτηρίου κατατάξεως.

32. Η απάντηση στο ερώτημα αυτό, κατά τη γνώμη μου, μπορεί να είναι μόνον αρνητική. Υπενθυμίζω κατ' αρχάς ότι, όπως και με τις κάρτες βίντεο και τις κάρτες δικτύων, οι κάρτες ήχου επιτελούν επίσης τη λειτουργία επεξεργασίας πληροφοριών και χρησιμεύουν, αφενός, για τη μετατροπή εξωτερικών αναλογικών σημάτων σε ψηφιακά στοιχεία, καθιστώντας δυνατή την επεξεργασία τους από τη μηχανή, και, αφετέρου, για τη μετατροπή σε αναλογικά σήματα των ψηφιακών στοιχείων που περιλαμβάνονται σε ορισμένα προγράμματα.

33. Όπως τόνισε η CBA Computer, υφίστανται τρία βασικά στοιχεία μιας κάρτας γραφικών παραστάσεων, όπως υπάρχουν τρία στοιχεία για μια κάρτα βίντεο :

1) ένας μετατροπέας αναλογικού σήματος σε ψηφιακό, ο οποίος μετατρέπει τα αναλογικά σήματα σε ψηφιακά σήματα, προκειμένου αυτά να μπορούν να τύχουν επεξεργασίας και, ενδεχομένως, να αποθηκευθούν, από την αυτόματη μηχανή επεξεργασίας πληροφοριών,

2) ένας επεξεργαστής γραφικών παραστάσεων ή ηχητικών στοιχείων που πραγματοποιεί τις πράξεις υπολογισμού (δηλαδή την επεξεργασία πληροφοριών) και που διευθύνει τις ηλεκτρονικές πράξεις, και

3) ένας μετατροπέας ψηφιακού συστήματος σε αναλογικό που μετατρέπει τα ψηφιακά σήματα που έχουν τύχει επεξεργασίας ή έχουν αποθηκευθεί από την αυτόματη μηχανή επεξεργασίας πληροφοριών σε αναλογικά σήματα που μπορούν να τύχουν επεξεργασίας από τη μονάδα εξόδου (την οθόνη ή τα μεγάφωνα).

34. Η μόνη διαφορά έγκειται, επομένως, στο γεγονός ότι, στη μια περίπτωση, είναι οι εικόνες που τυχάνουν επεξεργασίας και, στην άλλη περίπτωση, οι ήχοι. Εξάλλου, η ίδια η Επιτροπή δέχθηκε κατά την επ' ακροατηρίου συζήτηση ότι, τόσον όσον αφορά τη χρησιμοποίηση όσο και όσον αφορά τις λεπτομέρειες λειτουργίας, δεν υπάρχει διαφορά μεταξύ των δύο ειδών κάρτας.

35. Ως προς το σημείο αυτό μπορεί, επομένως, να συναχθεί το συμπέρασμα ότι οι κάρτες ήχου, δηλαδή σύνθετα ηλεκτρονικά δίκτυα που καθιστούν δυνατό στις αυτόματες μηχανές επεξεργασίας πληροφοριών και τις μονάδες τους να επεξεργάζονται ηχητικά σήματα, δεν επιτελούν «ειδικό έργο» υπό την έννοια της σημειώσεως 5 B του κεφαλαίου 84 της Συνδυασμένης Ονοματολογίας , αλλά μάλλον λειτουργία επεξεργασίας πληροφοριών. ρέπει, συνεπώς, να θεωρηθούν ως «μονάδες» αυτόματων μηχανών επεξεργασίας πληροφοριών και, συνεπώς, να καταταχθούν στην κλάση 8471 ΣΟ.

36. Εξάλλου, πιο πάνω υπενθύμισα ότι, ενώ συμφωνεί ως προς την εκτίμηση αυτή της λειτουργίας των καρτών ήχου, η Επιτροπή θεωρεί ότι θα έπρεπε σε κάθε περίπτωση να κατατάσσονται στην κλάση 8543 ΣΟ: τόσον επειδή υπάρχει ομοιότητα μεταξύ της λειτουργίας τους και εκείνης ενός γραμμοφώνου ψηφιακών δίσκων μουσικής όσον και επειδή ο ήχος, αντίθετα προς τις εικόνες, δεν αποτελεί ουσιώδη ή παραδοσιακή λειτουργία ενός ηλεκτρονικού υπολογιστή.

37. Υπό το φως των σκέψεων που αναπτύχθηκαν στις προηγούμενες παραγράφους, πιστεύω πάντως ότι δεν είναι δυνατόν, από λειτουργικής απόψεως, να εξομοιωθεί μια κάρτα ήχου με γραμμόφωνο ψηφιακών δίσκων μουσικής. Η κάρτα ήχου, πράγματι, αποτελεί μέσο διά του οποίου μια αυτόματη μηχανή επεξεργασίας πληροφοριών λαμβάνει ή παρέχει δεδομένα· αλλά, εκτός της μηχανής αυτής, η κάρτα δεν έχει λειτουργίες που θα μπορούσε να επιτελέσει κατά τρόπο αυτόνομο. Όπως εξάλλου τόνισε κατά την επ' ακροατηρίου συζήτηση η CBA Computer, δεν είναι δυνατή η σύγκριση με τις συσκευές εγγραφής και αναπαραγωγής του ήχου διότι, αντίθετα προς τις κάρτες εγγραφής ή αναπαραγωγής του ήχου, οι κάρτες ήχου δεν μπορούν να απομνημονεύσουν έναν ήχο προς εγγραφή ή αναπαραγωγή, ενώ μπορούν να επεξεργασθούν δεδομένα που συνίστανται σε ήχους. Επομένως, πρέπει να συναχθεί συναφώς ότι, αντίθετα προς ένα γραμμόφωνο ψηφιακών δίσκων μουσικής, οι κάρτες ήχου δεν μπορούν να επιτελέσουν αυτόνομη λειτουργία εκτός της μηχανής.

38. Δεύτερον, δεν θεωρώ ότι μπορεί να υποστηριχθεί σοβαρώς, όπως επιθυμεί η Επιτροπή, ότι η ορατότητα των δεδομένων στην οθόνη και η ίδια η οθόνη αποτελούν ουσιώδη εξαρτήματα ενός ηλεκτρονικού υπολογιστή, ενώ ο ήχος και τα μεγάφωνα δεν μπορούν να θεωρούνται ως τέτοια. Όπως παρατήρησε κατά την επ' ακροατηρίου συζήτηση η CBA Computer, υπάρχουν ηλεκτρονικοί υπολογιστές, για παράδειγμα οι μεγάλες μηχανές για την επεξεργασία πληροφοριών, που επιτελούν το έργο τους χωρίς να συνδέονται κατ' ανάγκη με μια οθόνη. Αφετέρου, και πιο γενικά, μου φαίνεται ότι το κριτήριο της παραδοσιακής λειτουργίας ενός ηλεκτρονικού υπολογιστή είναι υπερβολικά σχετικό για να προσαρμόζεται στον ορισμό των τυπικών χαρακτηριστικών αυτής της λειτουργίας, στο μέτρο που δεν βασίζεται στα τεχνικά χαρακτηριστικά του εν λόγω προϊόντος ή που δεν λαμβάνει υπόψη ούτε την πολύ ταχεία εξέλιξη που επιτεύχθηκε κατά τη διάρκεια των τελευταίων ετών στον τομέα των τεχνολογιών πληροφορικής.

39. Υπό το φως των προεκτεθέντων, θεωρώ συνεπώς ότι μπορώ να καταλήξω στο συμπέρασμα ότι οι ηλεκτρονικές συναρμολογήσεις που καθιστούν δυνατό στις αυτόματες μηχανές επεξεργασίας πληροφοριών και τις μονάδες τους να επεξεργάζονται ηχητικά σήματα (κάρτες ήχου), στο μέτρο που δεν επιτελούν ειδικό έργο υπό την έννοια της σημειώσεως 5 B του κεφαλαίου 84 της Συνδυασμένης Ονοματολογίας, πρέπει να κατατάσσονται ως «μονάδες» αυτόματων μηχανών επεξεργασίας πληροφοριών στην κλάση 8471 ΣΟ.

Το δεύτερο ερώτημα

40. Με το δεύτερο ερώτημα, το εθνικό δικαστήριο ερωτά το Δικαστήριο ως προς το κύρος των κανονισμών 1153/97 και 2086/97, στο μέτρο που προβλέπουν ότι οι κάρτες ήχου περιλαμβάνονται στην κλάση 8543 της Συνδυασμένης Ονοματολογίας. Στη διάταξη περί παραπομπής, το εθνικό δικαστήριο εκθέτει, πράγματι, ότι η Ευρωπαϊκή Κοινότητα, δυνάμει του άρθρου 3, παράγραφος 1, στοιχείο α_, της διεθνούς συμβάσεως για το εναρμονισμένο σύστημα περιγραφής και κωδικοποιήσεως των εμπορευμάτων, της 14ης Ιουνίου 1983, ανέλαβε την υποχρέωση να μη τροποποιήσει το περιεχόμενο των δασμολογικών κλάσεων που έχουν θεσπισθεί με αυτό, πράγμα το οποίο θα συνέβαινε αντιθέτως με την εσφαλμένη κατάταξη των καρτών ήχου που αναφέρθηκε. ράγματι, όπως επιβεβαιώθηκε και με τη νομολογία του Δικαστηρίου , ενώ διαθέτει ευρεία εξουσία εκτιμήσεως, κατ' εφαρμογήν του άρθρου 9, παράγραφος 1, του κανονισμού 2658/87, προκειμένου να διευκρινίζει το περιεχόμενο των δασμολογικών κλάσεων που έχουν θεσπιστεί βάσει του εναρμονισμένου συστήματος, η Επιτροπή δεν μπορεί, εντούτοις, να τροποποιεί το περιεχόμενό τους.

41. Κατά τη CBA Computer, οι αμφιβολίες του εθνικού δικαστηρίου είναι προδήλως βάσιμες: οι κανονισμοί 1153/97 και 2086/97 πρέπει, πράγματι, να θεωρηθούν ανίσχυροι ως προς το τμήμα που αφορά την κατάταξη των καρτών ήχου, στο μέτρο που αντιστοιχούν σε ανακριβή ερμηνεία των κλάσεων 8471 και 8543 του ΕΣ.

42. Η Επιτροπή υποστήριξε την αντίθετη άποψη, όμως, βεβαίως, με τις προσαρμογές που επιβάλλει η εξέλιξη του τομέα, στις οποίες αναφέρθηκα πιο πάνω διεξοδικώς. Ειδικότερα, κατά τη διάρκεια της επ' ακροατηρίου συζητήσεως, ισχυρίστηκε, αφενός, ότι ο κανονισμός 1153/97 δεν ήταν άκυρος διότι το ΕΣ δεν προβλέπει κατάταξη των εν λόγω καρτών σε άλλη διάκριση από την υπ' αριθ. 8543 89, αφετέρου, ότι ο κανονισμός 2086/97 δεν έχει εφαρμογή στα πραγματικά περιστατικά της υποθέσεως, στο μέτρο που οι εισαγωγές που αποτελούν αντικείμενο της δίκης ενώπιον του εθνικού δικαστηρίου έλαβαν χώρα τον Ιούλιο του 1997, ενώ ο κανονισμός άρχισε να ισχύει μόλις την 1η Ιανουαρίου 1998. άντα κατά τη γνώμη της Επιτροπής, αυτό συνεπάγεται ότι το ζήτημα του κύρους για τους σκοπούς της δίκης που εκκρεμεί ενώπιον του εθνικού δικαστηρίου στερείται λυσιτελείας.

43. Θεωρώ ότι οι θέσεις των δύο διαδίκων περιέχουν στοιχεία αλήθειας, αλλά πιστεύω ότι ούτε η μία ούτε η άλλη δίδουν κατάλληλη απάντηση στο υπό εξέταση ερώτημα.

44. Κατ' αρχάς, παρατηρώ ότι ο κανονισμός 1153/97 δεν περιέχει καμία διάταξη όσον αφορά την κατάταξη των «αυτόνομων» καρτών ήχου, δηλαδή αυτών που στερούνται μεγαφώνου και/ή μικροφώνου, όπως είναι αυτές που μας απασχολούν στο πλαίσιο της παρούσας δίκης. Μόνο διά της ερμηνευτικής οδού επιτυγχάνει η Επιτροπή να υποστηρίξει ότι οι εν λόγω κάρτες θα πρέπει να κατατάσσονται στη διάκριση 8543 89 ΣΟ. Αν αυτό ισχύει, επομένως, είναι προφανές ότι δεν τίθεται ζήτημα ακυρότητας του κανονισμού αυτού, εκτός εάν αποδειχθεί, όπως θεωρώ ότι συνέβη με τις προηγούμενες παραγράφους, ότι η προτεινομένη από την Επιτροπή ερμηνεία είναι αβάσιμη.

45. Με τον κανονισμό 2086/97, η Επιτροπή αντιθέτως κατέταξε ειδικώς τις «αυτόνομες» κάρτες ήχου στη διάκριση 8543 89 79 ΣΟ. Επομένως, ζήτημα κύρους θα μπορούσε να τεθεί ως προς τον κανονισμό αυτό διότι, αν γινόταν δεκτή η προβαλλομένη άποψη περί του εσφαλμένου χαρακτήρα της κατατάξεως αυτής, θα συναγόταν το συμπέρασμα ότι η Επιτροπή υπέπεσε σε πρόδηλη πλάνη περί την εκτίμηση και ότι υπερέβη τις εξουσίες που της έχουν ανατεθεί όσον αφορά τον καθορισμό του περιεχομένου μιας κλάσεως της Συνδυασμένης Ονοματολογίας.

46. Εξάλλου, πρέπει να υπομνησθεί ότι ο κανονισμός 2086/97 άρχισε να ισχύει την 1η Ιανουαρίου 1998 και ότι δεν είχε αναδρομικό αποτέλεσμα. Ένα τέτοιο αποτέλεσμα δεν θα μπορούσε να απορρέει, όπως υποστήριξε το Hauptzollamt Aachen , από τον φερόμενο δηλωτικό χαρακτήρα του κανονισμού, διότι, όπως είδαμε, ο κανονισμός αυτός καινοτομεί, αντιθέτως, σε σχέση με το προηγούμενο καθεστώς του κανονισμού 1153/97. Όπως εξάλλου δέχθηκε το ίδιο το Δικαστήριο, «κανονισμός ο οποίος καθορίζει τις προϋποθέσεις κατατάξεως σε δασμολογική κλάση ή διάκριση έχει διαπλαστικό χαρακτήρα και δεν μπορεί να έχει αναδρομική ισχύ» .

47. Αν και οι αμφιβολίες του εθνικού δικαστηρίου ως προς το κύρος του εν λόγω κανονισμού είναι βάσιμες σε μεγάλο βαθμό, εντούτοις, εξακολουθεί να ισχύει ότι δεν έχει εφαρμογή στα πραγματικά περιστατικά της υποθέσεως, τα οποία αφορούν εισαγωγές που πραγματοποιήθηκαν τον Ιούλιο του 1997. Το ζήτημα του κύρους του, επομένως, δεν είναι λυσιτελές για τη λύση της διαφοράς που εκκρεμεί ενώπιον του εθνικού δικαστηρίου και, συνεπώς, κατά τη γνώμη μου, οι προϋποθέσεις για να αποφανθεί το Δικαστήριο επί του ερωτήματος αυτού δεν συντρέχουν.

ρόταση

48. Βάσει των προεκτεθέντων, προτείνω στο Δικαστήριο, συνεπώς, να απαντήσει στα προδικαστικά ερωτήματα του εθνικού δικαστηρίου ως εξής:

«1) Οι ηλεκτρονικές συναρμολογήσεις που καθιστούν δυνατό σε αυτόματες μηχανές επεξεργασίας πληροφοριών και στις μονάδες τους να επεξεργάζονται σήματα ήχου (κάρτες ήχου) και που έχουν τεθεί σε ελεύθερη κυκλοφορία στο κοινοτικό έδαφος τον μήνα Ιούλιο 1997, στο μέτρο που δεν επιτελούν ειδικό έργο υπό την έννοια της σημειώσεως 5 B του κεφαλαίου 84 της Συνδυασμένης Ονοματολογίας, πρέπει να κατατάσσονται στην κλάση 8471 ΣΟ ως "μονάδες" των μηχανών αυτών.

2) Στο μέτρο που ο κανονισμός (ΕΚ) 1153/97 της Επιτροπής, της 24ης Ιουνίου 1997, που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το Κοινό Δασμολόγιο, δεν κατατάσσει τις κάρτες ήχου που δεν είναι εφοδιασμένες με μεγάφωνα και/ή μικρόφωνο στην κλάση 8453, και στο μέτρο που ο κανονισμός (ΕΚ) 2086/97 της Επιτροπής, της 4ης Νοεμβρίου 1997, που τροποποιεί το παράρτημα Ι του κανονισμού (ΕΟΚ) 2658/87, δεν έχει εφαρμογή στα πραγματικά περιστατικά που αποτελούν αντικείμενο της κύριας δίκης, οι προϋποθέσεις για να κηρύξει το Δικαστήριο την ακυρότητα των δύο προηγουμένων κανονισμών δεν συντρέχουν.»